Yhdysvalloissa ainakin 27 ihmistä on kuollut baptistikirkossa tapahtuneessa joukkoampumisessa Sutherland Springsin pikkukaupungissa Texasissa, kertoo BBC (siirryt toiseen palveluun) paikalla olevaa poliisipäällikköä siteeraten. BBC ei nimeä häntä.

Wilsonin piirikunnan poliisipäällikkö Albert Gamez on sanonut useiden uutiskanavien haastatteluissa, että hänen saamiensa tietojen mukaan kuolleita olisi yli 20, samoin loukkaantuneita. Gamezin mukaan tiedot ovat kuitenkin vahvistamattomia.

Myös tiedot tapahtumien kulusta ovat toistaiseksi alustavia. Ampuja on poliisin mukaan kuollut. Liittovaltion poliisi FBI on paikan päällä.

Yle

KSAT-paikalliskanavan (siirryt toiseen palveluun) haastatteleman silminnäkijän mukaan mies käveli kirkkoon ja avasi tulen noin kello 11.30 paikallista aikaa. Silminnäkijäkertomuksen mukaan uhrien joukossa olisi myös kaksivuotias lapsi, kertoo toinen paikalliskanava KENS 5 (siirryt toiseen palveluun).

Silminnäkijöiden mukaan aamujumalanpalvelukseen osallistui yleensä noin 50 ihmistä.

Kirkon lähellä sijaitsevalla bensa-asemalla työskentelevä Carrie Matula kertoi MSNBC:lle (siirryt toiseen palveluun), että hän kuuli "puoliautomaattista tulitusta".

– Se on pieni baptistikirkko. Vanhempi rakennus. En tiedä, olisiko heillä ollut turvakameroita tai muuta sen tapaista teknologiaa. Ja tiedän, että heillä ei ollut turvatoimia pysäköintialueella.

– Tämä on jotain, mitä tapahtuu suuressa kaupungissa. En olisi ikinä ajatellut, että näin kävisi täällä. Yhteisö on vain liian tiivis. Tässä ei ole järkeä, Matula sanoi.

Ampuja pakeni paikalta, ja poliisi sai hänet kiinni lyhyen takaa-ajon jälkeen naapuripiirikunnan puolella, Guadalupen piirikunnan poliisin tiedottaja Robert Murphy kertoo CNN-kanavalle (siirryt toiseen palveluun). Murphyn mukaan on vielä epäselvää, ampuiko poliisi hänet vai tappoiko hän itsensä.

Noin 400 asukkaan Sutherland Springs sijaitsee vajaat 50 kilometriä San Antonion suurkaupungista kaakkoon.

Lisää aiheesta:

Presidentti Trump: Seuraan Texasin tilannetta Japanista

Viranomaislähteet: Texasin ampuja oli pukeutunut taktiseen sotilaspukuun

Lähteet: Reuters, AFP, AP